CELEX: 
Language: ro
Date: 2021-06-17 00:00:00
Title: REGULAMENTUL DELEGAT (UE) …/… AL COMISIEI de modificare a Directivei 2003/87/CE a Parlamentului European și a Consiliului în ceea ce privește excluderea din sistemul Uniunii de comercializare a certificatelor de emisii a zborurilor care sosesc din Regatul Unit

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Sistemul Uniunii de comercializare a certificatelor de emisii (EU ETS) acoperă zborurile care pleacă de pe aerodromuri din Spațiul Economic European (SEE), precum și zborurile care sosesc din țări terțe și fac obiectul articolului 25a din Directiva 2003/87/CE. Articolul 25a conferă Comisiei competențe de executare în vederea excluderii unor zboruri din activitățile de aviație indicate în anexa I, pentru a asigura o interacțiune optimă între sistemul Uniunii și măsurile țărilor terțe de reducere a impactului zborurilor asupra schimbărilor climatice. Deși, potrivit așteptărilor din 2008, măsurile țărilor terțe ar fi trebuit să fie echivalente
                  1
               , modificările ulterioare ale Directivei 2003/87/CE nu au mai reiterat acest nivel de așteptare
                  2
               , iar domeniul acoperit de EU ETS se limitează, până la sfârșitul anului 2023, la zborurile intra-SEE, cu excepția cazului în care este în vigoare un acord
                  3
               . 
            
            
               În decembrie 2020, Uniunea Europeană și Regatul Unit al Marii Britanii și Irlandei de Nord au ajuns la un acord
                  4
               . Încheierea Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „acordul”) a fost aprobată de Uniune pe baza Deciziei (UE) 2021/689 a Consiliului
                  5
               . Acordul precizează că domeniul de aplicare al sistemului Uniunii de stabilire a prețurilor carbonului include zborurile care pleacă din Spațiul Economic European către Regatul Unit
                  6
               . În plus, în decembrie 2020, UE a prezentat o contribuție actualizată stabilită la nivel național în temeiul Acordului de la Paris pentru reducerea emisiilor la nivelul întregii economii cu cel puțin 55 % față de nivelurile din 1990 până în anul 2030
                  7
               . Aviația civilă este inclusă în acest angajament, fiind luate în calcul emisiile generate de zborurile de plecare care încep în UE, ceea ce este în concordanță cu reglementarea în continuare a zborurilor de plecare și cu exceptarea zborurilor de sosire prevăzută de prezentul regulament. 
            
            
               Directiva 2003/87/CE se aplică indiferent de naționalitatea operatorului de transport aerian și, în principiu – sub rezerva articolului 28a alineatul (1) în ceea ce privește „emisiile generate de zborurile înspre și dinspre aerodromurile situate în țările din afara SEE” până la 31 decembrie 2023, sub rezerva articolului 28a alineatul (7) și a revizuirii menționate la articolul 28b –, acoperă zborurile care pleacă de pe un aerodrom situat pe teritoriul unui stat membru sau sosesc pe un astfel de aerodrom. Tratamentul egal al operatorilor de aeronave pe rute este esențial pentru evitarea denaturării concurenței. Acordul dintre Uniunea Europeană și Regatul Unit menține tratamentul egal al operatorilor de aeronave pe rute; UE reglementează zborurile având ca destinație Regatul Unit
                  8
               , iar Regatul Unit este responsabil, în sistemul său de stabilire a prețului carbonului, pentru zborurile dinspre Regatul Unit către SEE
                  9
               . 
            
            
               Conform acordului, prezentul regulament exclude din EU ETS zborurile care pleacă de pe aerodromurile din Regatul Unit având ca destinație aerodromuri din SEE. 
            
            
               Aceeași abordare a fost adoptată la momentul încheierii, în decembrie 2015, a unui acord între Uniunea Europeană și Elveția privind crearea unei legături între respectivele lor scheme de comercializare a certificatelor de emisii de gaze cu efect de seră, semnat la 23 noiembrie 2017
                  10
                (denumit în continuare „Acordul privind crearea unei legături cu Elveția”). Acordul de creare a unei legături cu Elveția menține tratamentul egal al operatorilor de aeronave pe rute; UE reglementează zborurile având ca destinație Elveția, iar Elveția este responsabilă pentru zborurile dinspre Elveția către SEE. În conformitate cu Acordul de creare a unei legături cu Elveția, Comisia a adoptat un act delegat în ceea ce privește excluderea din EU ETS a zborurilor care sosesc din Elveția, începând cu 1 ianuarie 2020
                  11
               . 
            
            
               În ceea ce privește efectele asupra mediului, se consideră că emisiile suplimentare de dioxid de carbon (CO2) generate de sectorul aviației, pentru care se stabilește un preț al carbonului prin includerea zborurilor dintre SEE și Regatul Unit, se ridică, pe baza nivelurilor din 2019, la aproximativ 17,5 milioane de tone, repartizate egal între zborurile care sosesc și cele care pleacă. 
            
            
               Anexa I la Directiva 2003/87/CE este modificată cu scopul de a schimba domeniul de aplicare al acesteia în ceea ce privește zborurile care sosesc din Regatul Unit.
            
            
               2.CONSULTĂRI ÎNAINTEA ADOPTĂRII ACTULUI
            
            
               La 12 martie 2021 a avut loc o reuniune în cadrul Grupului de experți în domeniul schimbărilor climatice, la care au participat reprezentanți ai statelor membre. Observațiile exprimate de grupul de experți au fost luate în considerare la pregătirea proiectului de act delegat. În plus, pe Portalul pentru o mai bună legiferare au fost colectate, timp de patru săptămâni, între 19 aprilie și 17 mai 2021, observații online privind textul regulamentului delegat. Au fost primite două contribuții (una de la un cetățean și cealaltă de la o asociație de întreprinderi). Ținând seama de feedbackul formulat de cetățean, textul a fost modificat pentru a adopta un limbaj mai neutru din punctul de vedere al genului. Observațiile formulate de asociația de întreprinderi erau mai ample decât obiectul prezentului act delegat și vor fi luate în considerare în contextul relevant. După adoptare, regulamentul delegat va fi supus controlului Parlamentului European și al Consiliului pentru o perioadă de două luni.
            
            
               3.ELEMENTELE JURIDICE ALE ACTULUI DELEGAT
            
            
               Regulamentul este considerat a fi instrumentul adecvat, iar regulamentul delegat adoptat în temeiul articolului 25a prevede următoarele:
            
            
               Articolul 1
            
            
               Acest articol modifică anexa I la Directiva 2003/87/CE, cu scopul de a-i scuti pe operatorii de aeronave de obligația de a restitui certificate pentru zborurile care pleacă de pe aerodromuri din Regatul Unit având ca destinație aerodromuri din SEE. În conformitate cu Regulamentul (UE) 2017/2392, nu se emit certificate pentru aceste zboruri care sosesc.
            
            
               Articolul menține stabilitatea acoperirii operatorilor de aeronave de către EU ETS, prin clarificarea faptului că dispozițiile care conțin praguri de includere nu sunt afectate de excluderea din domeniul acoperit de EU ETS a zborurilor care sosesc din Regatul Unit.
            
            
               REGULAMENTUL DELEGAT (UE) …/… AL COMISIEI
            
            
               din 17.6.2021
            
            
               de modificare a Directivei 2003/87/CE a Parlamentului European și a Consiliului în ceea ce privește excluderea din sistemul Uniunii de comercializare a certificatelor de emisii a zborurilor care sosesc din Regatul Unit
            
         
         
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului
                  12
               , în special articolul 25a alineatul (1) al doilea paragraf,
            
            
               întrucât:
            
            
               (1)Articolul 25a din Directiva 2003/87/CE împuternicește Comisia să adopte dispoziții pentru a exclude din sistemul Uniunii de comercializare a certificatelor de emisii (EU ETS) zborurile care sosesc dintr-o țară terță. Aceste dispoziții ar trebui să prevadă o interacțiune optimă între EU ETS și măsurile adoptate de țara terță pentru a reduce impactul aviației asupra schimbărilor climatice.
            
            
               (2)În decembrie 2020, Uniunea și Regatul Unit al Marii Britanii și Irlandei de Nord au ajuns la un acord
                  13
               . Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte („acordul”) a fost semnat de Uniune pe baza Deciziei (UE) 2020/2252 a Consiliului
                  14
                și a fost aprobat de Uniune pe baza Deciziei (UE) 2021/689 a Consiliului
                  15
               . Acordul a fost aplicat cu titlu provizoriu până la intrarea sa în vigoare la 1 mai 2021
                  16
               . Acordul prevede că fiecare parte trebuie să aibă un sistem eficace de stabilire a prețului carbonului care să acopere aviația și că zborurile care pleacă de pe aerodromuri situate pe teritoriul Spațiului Economic European (SEE) având ca destinație aerodromuri situate în Regatul Unit sunt reglementate în cadrul EU ETS. În temeiul articolului 28a alineatul (7) din Directiva 2003/87/CE, derogarea de la articolul 28a alineatul (1) din Directiva 2003/87/CE, în temeiul căreia statele membre ar trebui să considere că cerințele directivei respective în ceea ce privește emisiile provenite de la anumite zboruri către și dinspre aerodromurile situate în țări din afara SEE sunt satisfăcute, se aplică numai în conformitate cu termenii acordului. 
            
            
               (3)Prin urmare, este necesar să se modifice Directiva 2003/87/CE pentru a exclude din EU ETS zborurile care pleacă de pe aerodromuri situate în Regatul Unit având ca destinație aerodromuri situate în SEE. Pentru a menține stabilitatea acoperirii operatorilor de aeronave de către EU ETS, această excludere a zborurilor care pleacă de pe aerodromuri situate în Regatul Unit având ca destinație aerodromuri situate în SEE nu ar trebui să afecteze dispozițiile care exclud din EU ETS anumite activități de aviație pe baza unor praguri specificate privind numărul de zboruri sau emisiile per operator.
            
            
               (4)Prin urmare, Directiva 2003/87/CE ar trebui modificată în consecință.
            
            
               (5)Întrucât acordul a fost aplicat cu titlu provizoriu de la 1 ianuarie 2021, prezentul regulament ar trebui să se aplice în ceea ce privește emisiile generate începând de la data respectivă,
            
            
               ADOPTĂ PREZENTUL REGULAMENT:
            
            
               Articolul 1
            
            
               În Directiva 2003/87/CE, în anexa I, la rubrica „Aviație” din coloana „Activități” din tabel, al doilea paragraf se modifică după cum urmează:
            
            
               (1) la litera (j), al doilea paragraf se înlocuiește cu următorul text: 
            
            
               „Zborurile menționate la literele (l) și (m) sau cele efectuate exclusiv pentru transportul, în misiune oficială, al unor monarhi în exercițiu și al rudelor apropiate ale acestora, al șefilor de stat, al șefilor de guvern și al miniștrilor unui stat membru nu pot fi excluse în temeiul prezentei litere;”;
            
            
               (2)litera (k) se înlocuiește cu următorul text:
            
            
               „(k)
                     începând de la 1 ianuarie 2013 și până la 31 decembrie 2030, zborurile care, cu excepția prezentei litere, s-ar încadra în această activitate și sunt efectuate de un operator de aeronave necomerciale care efectuează zboruri cu emisii anuale totale mai mici de 1 000 de tone pe an [inclusiv emisiile generate de zborurile menționate la literele (l) și (m)];”;
            
            
               (3)se adaugă următoarea literă (m):
            
            
               „(m)
                     zborurile dinspre aerodromuri situate în Regatul Unit către aerodromuri situate în SEE.”.
            
            
               Articolul 2
            
         
         
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Acesta se aplică de la 1 ianuarie 2021. 
            
            
            
            
            
               Prezentul regulament este obligatoriu în toate elementele sale și se aplică direct în toate statele membre. 
            
            
               Adoptat la Bruxelles, 17.6.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Termenul „echivalent” nu figurează în textul operativ al Directivei 2003/87/CE, dar figurează în considerentul 17 din Directiva 2008/101/CE.
               
               
                  
                     (2)
                  
                        A se vedea, de exemplu, considerentul 6 din Regulamentul (UE) nr. 421/2014 al Parlamentului European și al Consiliului din 16 aprilie 2014.
               
               
                  
                     (3)
                  
                        Regulamentul (UE) 2017/2392 al Parlamentului European și al Consiliului din 13 decembrie 2017 de modificare a Directivei 2003/87/CE în vederea menținerii actualelor limitări ale domeniului de aplicare pentru activitățile de aviație și în vederea pregătirii punerii în aplicare a unei măsuri globale bazate pe piață începând din 2021 (JO L 350, 29.12.2017, p. 7).
               
               
                  
                     (4)
                  
                        Decizia (UE) 2020/2252 a Consiliului din 29 decembrie 2020 privind semnarea, în numele Uniunii, și aplicarea cu titlu provizoriu a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Guvernul Regatului Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 444, 31.12.2020, p. 2). 
               
               
                  
                     (5)
                  
                        Decizia (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 149, 30.4.2021, p. 2).
               
               
                  
                     (6)
                  
                        Articolul 392 din Acordul comercial și de cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (JO L 149, 30.4.2021, p. 10). 
               
               
                  
                     (7)
                  
                        
                  https://www4.unfccc.int/sites/ndcstaging/PublishedDocuments/European%20Union%20First/EU_NDC_Submission_December%202020.pdf
                   
               
               
                  
                     (8)
                  
                        Această abordare a fost apreciată ca fiind o modalitate practică de a rezolva problema responsabilităților și a capabilităților comune, dar diferențiate, care a reprezentat o provocare de lungă durată în contextul CCONUSC. A se vedea, de exemplu, 
                  http://papers.ssrn.com/sol3/papers.cfm?abstract_id=1952554
                  .
               
               
                  
                     (9)
                  
                        
                  https://www.legislation.gov.uk/uksi/2020/1265/contents/made
                  . 
               
               
                  
                     (10)
                  
                        Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră (JO L 322, 7.12.2017, p. 3).
               
               
                  
                     (11)
                  
                        Decizia C(2020)3107, a se vedea 
                  https://ec.europa.eu/transparency/regdoc/rep/3/2020/EN/C-2020-3107-F1-EN-MAIN-PART-1.PDF
                   
               
               
                  
                     (12)
                  
                        JO L 275, 25.10.2003, p. 32.
               
               
                  
                     (13)
                  
                        Acordul comercial și de cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (JO L 444, 31.12.2020, p. 14). 
               
               
                  
                     (14)
                  
                        Decizia (UE) 2020/2252 a Consiliului din 29 decembrie 2020 privind semnarea, în numele Uniunii, și aplicarea cu titlu provizoriu a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Guvernul Regatului Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 444, 31.12.2020, p. 2).
               
               
                  
                     (15)
                  
                        Decizia (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 149, 30.4.2021, p. 2).
               
               
                  
                     (16)
                  
                        Notificare privind intrarea în vigoare a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 149, 30.4.2021, p. 2560).